google/wiki40b huggingface dataset:
Πολυδεύκης (αστέρας)

Ονομασίες και Ιστορία

Το όνομα αυτό (στα λατινικά Pollux) προέρχεται από την αρχαία ελληνική μυθολογία, και συγκεκριμένα από τον ένα από τους δύο Διοσκούρους, γιους του Δία. Ο άλλος, ο Κάστορας, έδωσε το όνομά του στον άλλο φωτεινό αστέρα του αστερισμού (τον άλφα), και οι δύο μαζί την επωνυμία «Δίδυμοι» σε ολόκληρο τον αστερισμό. Στον Οβίδιο, ο αστέρας Πολυδεύκης (ή Πολυδευκής) απαντάται ως Pugil.
Ως συνοδός του θεού Απόλλωνα, ο αστέρας αυτός αποκλήθηκε και Ηρακλής ή Ηρακλέης, όνομα που αναφέρει και ο Τζον Φλάμστηντ (ως Hercules) και το οποίο βρίσκεται παρεφθαρμένο στους πρώιμους καταλόγους ως Abrachaleus, που ο Καίσιος ετυμολογεί από το αραβικό Ab = πατέρας και την ελληνική λέξη. Αυτό συντμήθηκε από ορισμένους σε Aracaleus, από τον Grotius σε Iracleus από τον Hyde σε Heraclus και από τον Τζιοβάνι Ριτσιόλι σε Garacles, ενώ ο ίδιος παραθέτει και τα ακατανόητα Elhakaac (για τους α και β Διδύμων από κοινού, υποτίθεται αραβικό) και Ketpholtsuman (για τον β μόνο).
Στους Άραβες ο Πολυδεύκης είχε στην πραγματικότητα αρχικώς το περιγραφικό όνομα Al Thani al Dhira, δηλαδή «ο Δεύτερος του Βραχίονα», και μεταγενέστερα τις ονομασίες Al Ras al Taum al Mu'ahhar = «η Κεφαλή του Πίσω Διδύμου» και Al Ras al Jauza = «η Κεφαλή των Διδύμων». Από το τελευταίο προήλθαν τα Rasalgense και Rasalgeuze / Rasalgauze των Αλφόνσειων Πινάκων.
Αν και αρκετά βόρεια (12°) της εκλειπτικής, ο β Διδύμων ήταν ο αστέρας που όριζε τον δωδέκατο ζωδιακό αστερισμό των Βαβυλωνίων, τον Mash-mashu-arku, τον «Ανατολικό των Διδύμων», ενώ ο ίδιος ο αστέρας έφερε το όνομα Mu-sir-kes-da. Οι α και β Διδύμων ήταν οι Mas-mas, οι «δίδυμοι», των Ασσυρίων πολύ πριν ορισθεί ο γύρω τους αστερισμός.
Ο Πτολεμαίος χαρακτήριζε τον Πολυδεύκη ως «υπόκιρρον», όπως και πολλούς άλλους αστέρες με αυτή η παρόμοια απόχρωση, κιτρινωπή προς το πορτοκαλί, όρο τον οποίο ο Bayer μεταφράζει ορθά στη λατινική ως subflava, ενώ οι Αλφόνσειοι Πίνακες τον αποδίδουν ως «quae trahit ad aerem, et est cerea».

Αστρονομικά και αστροφυσικά δεδομένα

Ο Πολυδεύκης διαθέτει ένα εξωηλιακό πλανήτη, που περιφέρεται περί αυτόν μία φορά κάθε 589,64 γήινες ημέρες σε σχεδόν κυκλική τροχιά ακτίνας 245 εκατομμυρίων χιλιομέτρων. Η μάζα αυτού του πλανήτη εκτιμάται σε 2,3 φορές τη μάζα του πλανήτη Δία. Η αρχική ανακάλυψη έγινε το 1993 και επιβεβαιώθηκε το 2006.
Ο ίδιος ο αστέρας είναι κίτρινος-πορτοκαλί γίγαντας, πιθανότατα ελαφρώς μεταβλητός. Περιστρέφεται αργότερα από ό,τι ο Ήλιος γύρω από τον άξονά του, μία φορά κάθε 38 ημέρες.
Η επιφανειακή θερμοκρασία του αστέρα είναι 4.865 K, ενω η μάζα του εκτιμάται ότι είναι 1,86 φορές μεγαλύτερη της μάζας του Ήλιου και η διάμετρός του οκταπλάσια, επομένως ο όγκος του 500 και πλέον φορές μεγαλύτερος από τον όγκο του Ήλιου. Το απόλυτο μέγεθος είναι 1,09, που αντιστοιχεί σε πραγματική λαμπρότητα 32 φορές μεγαλύτερη από εκείνη του Ήλιου.
Ο β Διδύμων εμφανίζει ιδία κίνηση, η οποία μετρήθηκε σε 0,627 arcsec/έτος, και απομακρύνεται από εμας με ταχύτητα 3,3 χιλιόμετρα ανά δευτερόλεπτο (11.900 χιλιόμετρα την ώρα).
Ζαργκόν

Η ζαργκόν (γαλλ. jargon) είναι γλώσσα με ειδική ορολογία και λεξιλόγιο που σχετίζεται με κάποια συγκεκριμένη επιστημονική δραστηριότητα, επάγγελμα ή άλλη ομάδα. Αναπτύσσεται ως τεχνική γλώσσα για λόγους πιο γρήγορης και εύκολης επικοινωνίας, για να εκφράσει έννοιες που χρησιμοποιούνται συχνά μεταξύ των μελών της ομάδας, και παράλληλα ενδυναμώνει την αίσθηση του ανήκειν στην ομάδα. 
Κύρια χαρακτηριστικά της ζαργκόν είναι το εξειδικευμένο στον τομέα της λεξιλόγιο, ιδιωματισμοί και συντομογραφίες. Στο συντακτικό της παρατηρείται η χρήση της προστακτικής, εκτεταμένη χρήση παθητικής φωνής και αντικατάσταση σε νομικά κείμενα των αντωνυμιών με φράσεις ουσιαστικών. Στον προφορικό λόγο γίνεται χρήση προσωδίας και χειρονομιών ενώ στον γραπτό εμφανίζονται διάφορες τυπογραφικές συμβάσεις.
Ερωτομανία

Στην τέχνη

Παραδείγματα ερωτομανίας μπορούμε να εντοπίσουμε, για παράδειγμα, από την γαλλική ταινία Μ' αγαπά, δεν μ' αγαπά, όπου πρωταγωνιστεί η Ωντρέ Τοτού, γνωστή από την ταινία Αμελί. Στην ταινία "Enduring Love" επίσης έχει γραφτεί τραγούδι από το συγκρότημα Dream Theater με τίτλο Ερωτομανία.
Eurocypria Airlines

Ιστορία

Η Eurocypria ιδρύθηκε στις 12 Ιουνίου 1991 και είναι η πρώτη κυπριακή εταιρεία ναυλωμένων πτήσεων (charter). Το πτητικό έργο ξεκίνησε στις 25 Μαρτίου 1992 με δύο ολοκαίνουργια Airbus A320, ενώ δύο ακόμη ιδίου τύπου προστέθηκαν αργότερα. Από το 2001, παράλληλα με τις ναυλωμένες, εκτελεί και προγραμματισμένες πτήσεις από την Κύπρο. Το 2003, η Eurocypria αντικατέστησε τα Airbus με τέσσερα καινούργια Boeing 737-800, πουλώντας τα A320 στην μητρική της, Cyprus Airways.

Διάσωση

Στις 19 Φεβρουαρίου 2010 ανακοινώθηκε πως η Κυπριακή Κυβέρνηση θα ενίσχυε την Eurocypria με €35 εκ. δια μέσου αντίστοιχης αύξησης του μετοχικού κεφαλαίου της εταιρείας, ούτως ώστε να καταστεί δυνατή η αποπληρωμή χρεών ύψους €28 εκ. προς τις τράπεζες αλλά και για την επιβίωση της. Οι Κυπριακές Αερογραμμές δήλωσαν πως η Eurocypria θα έπρεπε να έκλεινε, καθώς ένα μικρό νησί δεν μπορεί να αντέξει δύο κρατικούς αερομεταφορείς. Η Βουλή των Αντιπροσώπων υπερψήφισε το κυβερνητικό νομοσχέδιο για συμπληρωματικό προϋπολογισμό το οποίο συμπεριλάμβανε την ενίσχυση των €35 εκ. προς την Eurocypria.
Εντούτοις, η έγκριση της αύξησης του μετοχικού κεφαλαίου της Eurocypria δεν έμελλε, όπως ανέφερε η 'Cyprus Mail' στις 19 Φεβρουαρίου 2010, να είναι η τελευταία λέξη. Η Δικηγορική Εταιρεία Αναστάσιος Αντωνίου ΔΕΠΕ είχε καταχωρήσει από τις 17 Φεβρουαρίου 2010 επίσημη διαδικασία προς την Ευρωπαϊκή Επιτροπή η οποία κατήγγειλε την εν λόγω αύξηση του μετοχικού κεφαλαίου ως παράνομη Κρατική Ενίσχυση. Παρόλο που οι Δικηγόροι διατήρησαν την ταυτότητα των μερών που τους προσέλαβαν απόρρητη, ο "Φιλελεύθερος" ανέφερε στις 19 Φεβρουαρίου 2010 πως πληροφορίες του έφεραν αεροπορική εταιρεία η οποία επιχειρεί είσοδο στην σχετική αγορά ανεπιτυχώς μέχρι στιγμής να έχει ζητήσει την νομική εκπροσώπηση. Σε ανακοίνωση της η Αναστάσιος Αντωνίου ΔΕΠΕ στις 19 Φεβρουαρίου 2010 υπό το φως του σχολιασμού των ΜΜΕ, ανέφερε πως η αύξηση του μετοχικού κεφαλαίου της Eurocypria αποτελούσε για αυτούς και τους πελάτες τους παράνομη Κρατική Ενίσχυση υπό το Δίκαιο της Ευρωπαϊκής Ένωσης. Η Δικηγορική Εταιρεία προχώρησε σε περαιτέρω προώθηση της υπόθεσης της κατά το επόμενο διάστημα, ζητώντας ακόμη και ενδιάμεσα μέτρα από την Ευρωπαϊκή Επιτροπή δυνάμει των προνοιών του Κανονισμού (ΕΚ) Αρ. 659/1999.
Τον Ιούνιο του 2010 η αποκάλυψη πως δύο εκθέσεις οι οποίες είχαν τεθεί ενώπιον του Υπουργού Οικονομικών Χαρίλαου Σταυράκη και της Κυβέρνησης από τον Φεβρουάριο του 2010 και οποίες πρότειναν λύσεις άλλες από την αύξηση του μετοχικού κεφαλαίου, δημιούργησε εκτενή δημόσια αντιπαράθεση με τον Υπουργό Οικονομικών να δέχεται τα πυρά των πολιτικών κομμάτων. Συγκεκριμένα, έκθεση του Γενικού Λογιστή της Κυπριακής Δημοκρατίας ημερομηνίας 3 Φεβρουαρίου 2010 πρότεινε όπως ακολουθηθεί το πρόγραμμα ανάκαμψης της Eurocypria στην κερδοφορία και όπως ανεβρεθεί στρατηγικός επενδυτής για την εταιρεία. Στην αντίθετη περίπτωση η έκθεση του Γενικού Λογιστή ανέφερε πως η εταιρεία θα χρεοκοπούσε.

Στόλος

Ο στόλος της Eurocypria Airlines αποτελείται από 4 Boeing 737-800.
Άλφα Βήτα Βασιλόπουλος

Ιστορικό

Το 1939 τρεις αδελφοί Βασιλόπουλου ο Γεράσιμος, ο Χαράλαμπος και ο Γεώργιος, αγόρασαν από ένα μακρινό θείο τους (κ.Παναγόπουλος) ένα μικρό μπακάλικο στην οδό Βουλής 29, το οποίο μετέτρεψαν σ' ένα εκλεκτό παντοπωλείο με την επωνυμία ΑΦΟΙ ΒΑΣΙΛΟΠΟΥΛΟΙ. Το 1950 ίδρυσαν και το ιστορικό κατάστημα στην οδό Σταδίου 19. Το πρώτο, στην οδό Βουλής, λειτούργησε μέχρι το 1966.
Το Δεκέμβριο του 1969, οι δύο πρώτοι από τους τρεις αδελφούς Βασιλόπουλου, ο Γεράσιμος και ο Χαράλαμπος μαζί με τον Χαράλαμπο Ποριάζη ίδρυσαν την Άλφα Βήτα Βασιλόπουλος Α.Ε. Το 1ο κατάστημα της αλυσίδας που ιδρύθηκε είναι αυτό που βρίσκεται στο Ψυχικό. Δυο χρόνια αργότερα, ιδρύθηκε το δεύτερο κατάστημα της αλυσίδας στην Κηφισιά και μέχρι το 1989, ιδρύθηκαν άλλα 9 καταστήματα στο Λεκανοπέδιο Αττικής.

Εξαγορές

Το 2000 η βελγική Delhaize de Lion, μέσω της ΑΒ Βασιλόπουλος καταθέτει πρόταση εξαγοράς προς τον Δημήτρη Σπανό, για την εξαγορά των 57 καταστημάτων του δικτύου του Ομίλου Τροφό (46 καταστήματα S/M της Τροφό ΑΕ και 11 καταστήματα Cash & Carry της ΕΝΑ ΑΕ), ο οποίος το 2000 κατείχε την 9η θέση βάση του κύκλου εργασιών του (225 εκατ. €), με μερίδιο κοντά στο 3% της ελληνικής αγοράς. Η εξαγορά ολοκληρώνεται το 2001 ενώ η εταιρεία Τροφό ΑΕ θα απορροφηθεί τελικά μέχρι το 2004, από την ΑΒ Βασιλόπουλος ΑΕ. Πρόκειται για την μεγαλύτερη εξαγορά της περιόδου καθώς με αυτήν την κίνηση η ΑΒ Βασιλόπουλος υπερδιπλασιάζει το δίκτυο καταστημάτων της, αποκτώντας πρόσβαση σε περιοχές όπου δεν είχε παρουσία (όπως στην Βόρεια Ελλάδα) ενώ εμφανίζεται πλέον και με καταστήματα Cash & Carry.
Το 2008 τα καταστήματα της Plus μίας γερμανικής εκπτωτικής αλυσίδας που με μια εξέλιξη όμως ανεξάρτητη από τα δεδομένα της ελληνικής αγοράς (εξαγορά της Plus από την Edeka στην Γερμανία) οδήγησε την Plus Hellas στην εξαγορά της από την ΑΒ Βασιλόπουλος, καθώς και αυτά των Super Market Κορυφή στην Θράκη. Κατά διαστήματα εξαγοράζει μεμονωμένα καταστήματα τοπικών αλυσίδων ενώ η πιο πρόσφατη εξαγορά της μετράει δύο χρόνια και είναι αυτή της Κανάκη Α.Ε. στην Σαλαμίνα.

Εξαγορά από την Delhaize Group

Το 1992 η AB εξαγοράστηκε από το πλειοψηφικό πακέτο των μετοχών της από τη βελγική εταιρεία λιανικού εμπορίου τροφίμων Delhaize de Lion. Το 1994 η αλυσίδα αυτή καινοτόμησε, καθώς έγινε η πρώτη αλυσίδα σούπερ μάρκετ που αντικατέστησε τις ταμειακές μηχανές με ταμειακές μηχανές αναγνώρισης γραμμωτών κωδικών (barcode scanning). Την επόμενη χρονιά ιδρύθηκε το κέντρο αποθήκευσης και διανομής της αλυσίδας στη Μάνδρα Αττικής. Επίσης συνεχίστηκε η επέκταση της αλυσίδας με νέα καταστήματα σε Αττική, Πελοπόννησο και Στερεά Ελλάδα. Το 2000, η αλυσίδα είχε 53 καταστήματα σε 11 πόλεις της Ελλάδας. Το ίδιο έτος η αλυσίδα προχώρησε στην εξαγορά των αλυσίδων σούπερ μάρκετ «Τροφό» και «ΕΝΑ Cash and Carry».
Το 2015 η Delhaize Group συγχνωνέυθηκε με την ολλανδική εταιρεία λιανικού εμπορίου Ahold (που δραστηριοποιούνταν μόνο σε Βέλγιο, Ολλανδία, Τσεχία και στις Ανατολικές ΗΠΑ) και δημιουργήθηκε η πολυεθνική Ahold Delhaize Group με έδρα την Ολλανδία.
Ιωσήφ Αντωνόπουλος

Βιογραφία

Οι πηγές γύρω από τη ζωή του είναι πενιχρές και εμποδίζουν μια διεξοδική βιογράφησή του. Γεννήθηκε στη Δημητσάνα στα μέσα του 18ου αιώνα. Τα πρώτα γράμματα πρέπει να τα έλαβε στην γενέτειρά του και ίσως να φοίτησε στο σχολείο της Μονή Φιλοσόφου ή στην Σχολή Δημητσάνας. Εικασίες μόνο μπορούν να γίνουν και για τα μετέπειτα βήματά του. Άγιο Όρος, Σμύρνη, Κωνσταντινούπολη είναι κάποιοι από τους πιθανούς, μα όχι βέβαιους προορισμούς του, με σκοπό την περαιτέρω μόρφωσή του. Το 1780 ή το 1787 διαδέχεται τον μητροπολίτη Γεράσιμο, τον εκ Πάρου, στον μητροπολιτικό θρόνο της Δράμας. Μετά τον θάνατο του Θεσσαλονίκης Γεράσιμου, μετατίθεται τον Νοέμβριο του 1810 στη Μητρόπολη Θεσσαλονίκης. Τόσο κατά την αρχιερατεία του στην Δράμα, όσο και στην Θεσσαλονίκη, μεταβαίνει συχνά στην Κωνσταντινούπολη, προκειμένου να συμμετάσχει ως συνοδικό μέλος στην Πατριαρχική Σύνοδο. Πατριαρχικά έγγραφα που έχουν εκδοθεί κατά το διάστημα 1815-1821, φέρουν και τη δική του υπογραφή. 
Με την έναρξη της Επανάστασης στις Παραδουνάβιες Ηγεμονίες, ο Σουλτάνος θα ζητήσει για εγγύηση επτά αρχιερείς, ένας από τους οποίους ήταν και ο  Ιωσήφ. Οι τουρκικές αρχές τότε τον συνέλαβαν και τον φυλάκισαν στην Κωνσταντινούπολη στις φυλακές του Μποσταντζή μαζί με τους συλληφθέντες επίσης επισκόπους Νικομηδείας Αθανάσιο, Δέρκων Γρηγόριο, Αγχιάλου Ευγένιο, Εφέσου Διονύσιο, Αδριανουπόλεως Δωρόθεο και Τυρνόβου Ιωαννίκιο. 
Στις 10 Απριλίου απαγχονίστηκε ο Πατριάρχης Γρηγόριος Ε΄ και ακολούθησε η θανάτωση των αρχιερέων Αθανασίου Νικομηδείας, Ευγενίου Αγχιάλου και Διονυσίου Εφέσου. Στις 3 Ιουνίου 1821, έλαβαν χώρα οι απαγχονισμοί των υπόλοιπων φυλακισμένων μητροπολιτών σε διαφορετικό σημεία της Κωνσταντινούπολης: του μητροπολίτη Τυρνόβου Ιωαννικίου στο Αρναούτκιοϊ, του μητροπολίτη Αδριανουπόλεως Δωροθέου στο Μέγα Ρεύμα, του μητροπολίτη Θεσσαλονίκης Ιωσήφ στο Νεοχώρι και τέλος του μητροπολίτη Δέρκων Γρηγορίου στα Θεραπειά. 
Ο Μανουήλ Γεδεών τον χαρακτηρίζει «πεπαιδευμένον και φιλόμουσον κληρικόν». Ενδεικτικό της φιλομάθειάς του ήταν το γεγονός πως ήθελε να προμηθεύεται νεοκδοθέντα βιβλία. Έτσι αναφέρεται στον κατάλογο που εκδόθηκε το 1806 "Επιτομής χρονολογικής της Γενικής Ιστορίας, εκ της Γαλλικής εις την ημετέραν μετενεχθείσης διάλεκτον, μετά πλείστων σημειώσεων επαυξηθείσης υπό του φιλογενούς Λάμπρου Αντωνιάδου,του εκ Μοισίας", εξάλλου συνδρομητής υπήρξε και της "Γεωγραφίας" του Διονυσίου Πύρρου του Θεσσαλού.  Ταυτόχρονα ενισχύει την έκδοση και άλλων βιβλίων θρησκευτικού περιεχομένου, όπως του "Μαρτυρολογίου" του Νικόδημου του Αγιορείτη 
Η Ορθόδοξη Εκκλησία εορτάζει την μνήμη του στις 3 Ιουνίου.
Α΄ κατηγορία ποδοσφαίρου ανδρών Κύπρου 1973-74

Σύστημα διεξαγωγής

Στο πρωτάθλημα της Α΄ κατηγορίας 1973-74 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η τελευταία ομάδα υποβιβάστηκε στη Β΄ κατηγορία.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1974-75. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 1974-1975.
Επιπρόσθετα, ήταν σε ισχύ ο θεσμός της συμμετοχής κυπριακών ομάδων στο ελληνικό πρωτάθλημα, μέσα από τον οποίο η εκάστοτε πρωταθλήτρια Κύπρου εξασφάλιζε τη συμμετοχή της στην Α΄ Εθνική Ελλάδας για την επόμενη περίοδο (εκτός και αν πρωταθλήτρια της περασμένης περιόδου εξασφάλιζε την παραμονή της στο πανελλήνιο πρωτάθλημα). Ωστόσο, επειδή ο ΑΠΟΕΛ που συμμετείχε στην Α΄ Εθνική 1973-1974 δεν υποβιβάστηκε, η πρωταθλήτρια ομάδα της Α΄ κατηγορίας 1973-74 δεν είχε το δικαίωμα συμμετοχής στην Α΄ Εθνική 1974-1975.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1972-73, στο πρωτάθλημα της περιόδου 1973-74 συμμετείχε ο πρωταθλητής της Β΄ κατηγορίας 1972-73 ΑΠΟΠ Πάφου. Στο πρωτάθλημα δεν συμμετείχε ο ΑΣΙΛ Λύσης ο οποίος είχε υποβιβαστεί στη Β΄ κατηγορία 1973-74.
Επιπρόσθετα, δεν συμμετείχε ο πρωταθλητής της προηγούμενης περιόδου, ΑΠΟΕΛ, ο οποίος συμμετείχε στην Α΄ Εθνική 1973-1974 μέσω του θεσμού της συμμετοχής κυπριακών ομάδων στο ελληνικό πρωτάθλημα. Στο πρωτάθλημα συμμετείχε η Ομόνοια (πρωταθλήτρια της Α΄ κατηγορίας 1971-72) η οποία συμμετείχε στην Α΄ Εθνική 1972-1973 από την οποία υποβιβάστηκε.
Άγρια Ορχιδέα

Υπόθεση

Μια νεαρή δικηγόρος, η Έμιλυ Ριντ (Κάρε Ότις) ταξιδεύει στη Βραζιλία, προκειμένου να παραστεί σε κάποια συμφωνία μεταξύ εταιρειών. 
Στο Ρίο ντε Τζανέιρο θα γνωριστεί με έναν εκκεντρικό 
πολυεκατομμυριούχο, τον Τζέιμς Γουίλερ (Μίκι Ρουρκ) που τη μυεί σε πρωτόγνωρες ερωτικές καταστάσεις.
Θεόδωρος Φιλής

Βιογραφία

Είναι το πρώτο αξιοσημείωτο μέλος του οίκου του. Ορίστηκε κυβερνήτης της Θεσσαλονίκης από τον Ιωάννη Γ΄ Βατάτζη κάποια στιγμή μεταξύ των ετών 1248-52, στη θέση του αποβιώσαντος Ανδρονίκου Παλαιολόγου (πατέρα του Μιχαήλ Η΄). Η θέση αυτή, που είχε τον τίτλο του πραίτωρος είχε ευρεία αρμοδιότητα: περιελάμβανε στρατιωτική, φορολογική και δικαστική εξουσία επί των εδαφών και των πόλεων της Μακεδονίας, που ήταν στα χέρια της Αυτοκρατορίας της Νίκαιας.
Κατά τη διακυβέρνησή του υπονόμευσε τον διάδοχο Θεόδωρο Β΄, ο οποίος έγινε φανερά εχθρός του. Το 1254 ο διάδοχος ανέλαβε την εξουσία και διέταξε τη φυλάκιση του Θεοδώρου Φιλή και ενός άλλου εξέχοντα ευγενή, του Αλεξίου Στρατηγοπούλου (που θα ανακτήσει την Κωνσταντινούπολη το 1261) με την κατηγορία της προσβολής κατά του Αυτοκράτορα. Στη Θεσσαλονίκη νέος πραίτορας ορίστηκε ο Γεώργιος Ακροπολίτης (ο ιστορικός). 
Αυτό είχε ως αποτέλεσμα ο Θεόδωρος και η οικογένειά του να γίνουν υποστηρικτές της αντίπαλης ομάδας, των αριστοκρατών περί τον Μιχαήλ Παλαιολόγο. Το 1258 απεβίωσε ο Θεόδωρος Β΄ Βατάτζης και ο Φιλής υποστήριξε τον Μιχαήλ στην προσπάθειά του να αποκτήσει τον έλεγχο της Αυτοκρατορίας εναντίον του Γεωργίου Μουζάλωνος. Το 1259 ο Μιχαήλ, τώρα Αυτοκράτορας Μιχαήλ Η΄, τον έστειλε σε διπλωματική αποστολή στην αυλή του δεσπότη της Ηπείρου Μιχαήλ Β΄, αλλά αναφέρεται ότι δεν είχε επιτυχία λόγω της αλαζονίας του δεσπότη.
Spider-Man: Η επιστροφή στον τόπο του

Το Spider-Man: Η επιστροφή στον τόπο του(Αγγλικά:Spider-Man: Homecoming) είναι αμερικανική,superhero ταινία παραγωγής 2017. Βασίζεται στον ομώνυμο χαρακτήρα των Marvel Comics. Η παραγωγή έγινε από την Marvel Studios και την Columbia Pictures και η διανομή από την Sony Pictures Entertainment. Είναι η 16η ταινία του Κινηματογραφικό Σύμπαν της Marvel. Την σκηνοθεσία ανέλαβε ο Jon watts και το σενάριο γράφτηκε απο τους:Jonathan Goldstein και John Francis Daley, Watts και Christopher Ford, Chris McKenna και Erik Sommers. Στην ταινια πρωταγωνιστούν οι Τομ Χόλαντ, Michael Keaton, Jon Favreau, Zendaya, Donald Glover, Tyne Daly, Marisa Tomei και ο Ρόμπερτ Ντάουνι Τζούνιορ.
Η ταινία έκανε πρεμίερα την Ελλάδα στις 6 ιουλίου 2017.Το Spider-Man: Η επιστροφή στον τόπο του  είχε έσοδα πάνω άπο 880 εκατομμύρια δολάρια παγκοσμίως κάνοντας την 6η μεγαλύτερη εισπρακτική επιτυχία του 2017.
Δικαιώματα ΛΟΑΤ στην Πορτογαλία

Μετά από μια μεγάλη περίοδο καταπίεσης κατά την περίοδο της δικτατορίας, η Πορτογαλική κοινωνία γίνεται όλο και πιο δεκτική με την ομοφυλοφιλία, η οποία νομιμοποιήθηκε το 1982.
Νόμοι κατά της διάκρισης με βάση τον σεξουαλικό προσανατολισμό υπάρχουν. Η Πορτογαλία είναι γενικά ανεκτική ως προς τους ομοφυλόφιλους. Η ομοφοβική βία είναι εξαιρετικά σπάνια (δυο περιπτώσεις στα τελευταία δέκα χρόνια). Η Πορτογαλία ήταν από τις πρώτες χώρες που τοποθέτησε νόμο κατά της διάκρισης με βάση τον σεξουαλικό προσανατολισμό στο σύνταγμα της. Ο νέος ποινικός κώδικας ισχύει από τις 15 Σεπτεμβρίου του 2007 και εξισορροπεί την ηλικία συναίνεσης στα 16 για τους ομοφυλόφιλους και τους ετεροφυλόφιλους. 
Οι πολιτικές ενώσεις για ομοφυλόφιλα ζευγάρια συστήθηκαν στην Πορτογαλία στις 15 Μαρτίου του 2001. Αυτές οι ενώσεις έχουν σχεδόν όλες τις προστασίες και ευθύνες που προσφέρει ο γάμος. Το 2010 επικυρώθηκε νόμος που αναγνωρίζει τους γάμους ομοφυλοφίλων, αλλά δεν προβλέπει την υιοθεσία από παντρεμένα ομοφυλόφιλα ζευγάρια.
Δημοσθένης Παπαμάρκος

Βιογραφία και λογοτεχνικό έργο

Ο Παπαμάρκος γεννήθηκε το 1983 στη Μαλεσίνα Λοκρίδας, όπου και μεγάλωσε. Ήδη από τα σχολικά του χρόνια, ο πατέρας του τον ενθάρρυνε να γράψει κάποιο βιβλίο και, πράγματι, έγραψε τα πρώτα του μυθιστορήματα, Η αδελφότητα του πυριτίου και Ο τέταρτος ιππότης, σε μικρή ηλικία, ως μαθητής Γυμνασίου και Λυκείου. Πολλά χρόνια αργότερα, το 2012 κυκλοφόρησε η πρώτη του συλλογή διηγημάτων, ΜεταΠοίηση.
Το 2013, στο πλαίσιο της διδακτορικής του εργασίας για το Πανεπιστήμιο της Οξφόρδης, επισκέφτηκε την περιοχή της Μικράς Ασίας και το ταξίδι αυτό τον ενέπνευσε να ξεκινήσει να γράφει κάποια διηγήματα. Αυτά συγκεντρώθηκαν στο βιβλίο Γκιακ (2014), το οποίο γνώρισε μεγάλη επιτυχία και εξαιρετικές κριτικές. Χαρακτηριστικό του Γκιακ είναι η χρήση του αρβανίτικου ιδιώματος της περιοχής όπου μεγάλωσε.
Ο Παπαμάρκος έχει επίσης συμμετάσχει στη συλλογή Στον ίσκιο του βασιλιά (2017), που αποτελείται από διηγήματα Ελλήνων συγγραφέων εμπνευσμένα από το έργο του Στίβεν Κινγκ.

Άλλες ασχολίες

Ο Παπαμάρκος έχει ασχοληθεί αρκετά με τα κόμικς. Ήταν μέλος της δημιουργικής ομάδας πίσω από το graphic novel Ερωτόκριτος (2016), μεταφορά του ομώνυμου έργου του Βιντσέντζου Κορνάρου. Το κόμικ έτυχε ευρείας αποδοχής και επέφερε συσχετίσεις με την τηλεοπτική σειρά Game of Thrones. Τον Σεπτέμβριο του 2017, δημιούργησε το κόμικ Γυμνά Οστά που δημοσιεύεται σε συνέχειες στο περιοδικό Μπλε Κομήτης.
Ο Παπαμάρκος, μαζί με τους Χάρη Λαγκούση και Γιάννη Οικονομίδη, έχει γράψει το σενάριο για την επερχόμενη ταινία Η Μπαλάντα της Τρύπιας Καρδιάς, σε σκηνοθεσία του Οικονομίδη.
1002 Ολμπέρσια

Φυσικά χαρακτηριστικά

Η μέση διάμετρος της Ολμπέρσιας εκτιμάται σε 32,14 χιλιόμετρα και η μάζα της σε 35 τρισεκατομμύρια τόνους. O φασματικός τύπος της είναι άγνωστος, ενώ το άλβεδό της είναι 0,062. Η μέση θερμοκρασία στην επιφάνεια της Ολμπέρσιας εκτιμάται σε 105 βαθμούς C υπό το μηδέν.
League of Legends

Τρόπος παιχνιδιού

Οι παίκτες διαμορφώνονται σε 2 ομάδες, των τριών ή πέντε Πρωταθλητών σε κάθε ομάδα. Από τις 25 Ιανουαρίου του 2019, υπάρχουν 142 διαφορετικοί πρωταθλητές τους οποίους μπορείς να επιλέξεις, με τελευταιο τον ήρωα Σαίλας,ο Ελευθερομένος. Κάθε ομάδα ξεκινά σε δύο αντίθετες πλευρές του χάρτη σε μια περιοχή που ονομάζεται "πηγή", κοντά σε αυτό που ονομάζεται "Nexus". Ένας αγώνας κερδίζεται όταν είτε το Nexus καταστραφεί είτε η αντίπαλη ομάδα παραδοθεί. Για να καταστραφεί ένα Nexus, κάθε ομάδα πρέπει να λειτουργεί μέσα από μια σειρά πύργων που ονομάζονται "Turret". Οι Turret συχνά τοποθετούνται κατά μήκος μιας διαδρομής σε κάθε βάση δεδομένων που αναφέρεται ως "Lane". Στην πορεία, κάθε παίκτης κερδίζει επίπεδα, από τη θανάτωση άλλων πρωταθλητών της αντίπαλης ομάδας, των "Minions" (μικρά NPCs που συνεχώς αναπαράγονται για να επιτεθούν στην άλλη ομάδα) και νικώντας ουδέτερα τέρατα (μερικά από τα οποία χορηγούν buffs γνωστά ως κορυφές επάνω στο θάνατο). Σκοτώνοντας τους εχθρούς επιτρέπεται στους πρωταθλητές να αγοράσουν στην αγορά "αντικείμενα" με χρυσό για τη βελτίωση των στατιστικών τους. Στο League of Legends, κάθε παίκτης ξεκινά στο επίπεδο 1 στην αρχή του αγώνα και μπορεί να επιτύχει το μέγιστο επίπεδο των 18 επιπέδων, με τον πρωταθλητή τους, και για να επιτύχουν την ισοπέδωση των υπόλοιπων πρωταθλητών έχουν επιστρατευμένες 4 διαφορετικές ειδικές ικανότητες πρωταθλητών.
Ευδοκία Ιγγερίνα

Οικογένεια

Η Ευδοκία ήταν κόρη του Ιγγερινού, που ήταν στη φρουρά των Βαράγγων στην υπηρεσία του αυτοκράτορα. Η μητέρα της ήταν κόρη του Μαρτινάκιου, 5ου απογόνου τού Ανδρέα μικρανιψιού του Ηρακλείου και είχε μακρινή σχέση με την αυτοκρατορική οικογένεια.

Ζωή

Επειδή η οικογένειά της ήταν εικονομαχική, η αυτοκράτειρα Θεοδώρα την αποδοκίμαζε σθεναρά. Περίπου το 855 η Ευδοκία έγινε η ερωμένη του γιου της Θεοδώρας, Μιχαήλ Γ΄, ο οποίος έτσι επιβαρύνθηκε με την οργή της μητέρας του και του ισχυρού υπουργού Θεόκτιστου. Ανίκανος να διακινδυνεύσει ένα μεγάλο σκάνδαλο, ο Μιχαήλ άφησε τον Ευδοκία και την πάντρεψε με τον φίλο του Βασίλειο, αλλά συνέχισε τη σχέση του μαζί της. Ο Βασίλειος αντισταθμίστηκε με την αδελφή του αυτοκράτορα Θέκλα ως δικιά του ερωμένη.  
Η Ευδοκία γέννησε ένα γιο, τον Λέοντα, τον Σεπτέμβριο του 866 και έναν άλλον, τον Στέφανο, τον Νοέμβριο του 867. Ήταν επίσημα παιδιά του Βασιλείου, αλλά αμφισβητήθηκε η πατρότητά τους, προφανώς, ακόμη και από τον ίδιο τον Βασίλειο. Η παράξενη προώθηση του Βασιλείου ως συν-αυτοκράτορα (Μάιος 867) δανείζει κάποια υποστήριξη στην πιθανότητα, ότι τουλάχιστον ο Λέων ήταν πραγματικά νόθος γιος του Μιχαήλ Γ΄. Η καταγωγή των νεότερων παιδιών της Ευδοκίας δεν αποτελεί αντικείμενο της διαφοράς, αφού ο Μιχαήλ Γ΄ δολοφονήθηκε το Σεπτέμβριο του 867. Για μια δεκαετία ενώ βασίλευε ο Βασίλειος, η Ευδοκία ενεπλάκη με άλλον άνδρα, τον οποίο ο αυτοκράτορας διέταξε να καρεί μοναχός. Το 882, επέλεξε τη Θεοφανώ ως σύζυγο για το γιο της Λέοντα και πέθανε λίγο αργότερα.

Οικογένεια

Η Ευδοκία και ο Βασίλειος είχαν επισήμως έξι γνωστά παιδιά: τον Συμπάτιο (865 - 3 Σεπτεμβρίου 879), που μετονομάστηκε σε Κωνσταντίνος, συναυτοκράτορα του Βασίλειου έως τον θάνατό του, που είχε αρραβωνιαστεί την Έρμενγκραντ· τον Λέοντα, που μπορεί να ήταν γιος του Μιχαήλ Γ΄· τον Πατριάρχη Στέφανο Α΄ που επίσης μπορεί να ήταν γιος του Μιχαήλ Γ΄· τον Αλέξανδρο· την Άννα, την Ελένη και τη Μαρία, που στάλθηκαν καλόγριες στο μοναστήρι της Αγίας Ευφημίας.
Κρυόβρυση Θεσπρωτίας

Ιστορία

Από λατινική επιγραφή, εντοιχισμένη στην εκκλησία, υποθέτει κανείς την ύπαρξη ρωμαϊκού οικισμού στη θέση του σημερινού χωριού ή σε κάποια γειτονική τοποθεσία.